CELEX: 32020D2127
Language: ro
Date: 2020-12-16 00:00:00
Title: Decizia de punere în aplicare (UE) 2020/2127 a Comisiei din 16 decembrie 2020 de modificare a Deciziei de punere în aplicare (UE) 2019/541 a Comisiei privind echivalența cadrului juridic și de supraveghere aplicabil burselor aprobate și operatorilor de piață recunoscuți din Singapore, în conformitate cu Regulamentul (UE) nr. 600/2014 al Parlamentului European și al Consiliului (Text cu relevanță pentru SEE)

17.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 426/65
               
            
         DECIZIA DE PUNERE ÎN APLICARE (UE) 2020/2127 A COMISIEI
         din 16 decembrie 2020
         de modificare a Deciziei de punere în aplicare (UE) 2019/541 a Comisiei privind echivalența cadrului juridic și de supraveghere aplicabil burselor aprobate și operatorilor de piață recunoscuți din Singapore, în conformitate cu Regulamentul (UE) nr. 600/2014 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (1), în special articolul 28 alineatul (4),
         întrucât:
         
                     (1)
                  
                  
                     Articolul 28 alineatul (1) din Regulamentul (UE) nr. 600/2014 identifică locurile de tranzacționare în care contrapărțile financiare, astfel cum sunt definite la articolul 2 punctul 8 din Regulamentul (UE) nr. 648/2012 al Parlamentului European și al Consiliului (2), și contrapărțile nefinanciare care îndeplinesc condițiile prevăzute la articolul 10 alineatul (1) litera (b) din Regulamentul (UE) nr. 648/2012 pot încheia tranzacții cu instrumente financiare derivate aparținând unei clase de instrumente financiare derivate care a fost declarată ca fiind supusă obligației de tranzacționare. Locurile de tranzacționare în care pot fi încheiate astfel de tranzacții sunt limitate la piețele reglementate, la sistemele multilaterale de tranzacționare (MTF), la sistemele organizate de tranzacționare (OTF) și la locurile de tranzacționare din țări terțe recunoscute de Comisie ca făcând obiectul unor cerințe juridice echivalente și al unei supravegheri eficace în țara terță respectivă. De asemenea, țara terță relevantă trebuie să asigure un sistem echivalent eficace de recunoaștere a locurilor de tranzacționare autorizate în temeiul Directivei 2014/65/UE a Parlamentului European și a Consiliului (3).
                  
               
                     (2)
                  
                  
                     În conformitate cu articolul 28 alineatul (4) din Regulamentul (UE) nr. 600/2014, Comisia a stabilit, prin Decizia de punere în aplicare (UE) 2019/541 (4), că normele prevăzute de cadrul juridic și de supraveghere aplicabil burselor aprobate (approved exchanges – AE) și operatorilor de piață recunoscuți (recognised market operators – RMO) stabiliți în Singapore și autorizați de Autoritatea Monetară din Singapore (Monetary Authority of Singapore – MAS) asigură faptul că aceștia respectă cerințe obligatorii din punct de vedere juridic care sunt echivalente cu cerințele aplicabile locurilor de tranzacționare din Uniune prevăzute în Directiva 2014/65/UE, în Regulamentul (UE) nr. 596/2014 al Parlamentului European și al Consiliului (5) și în Regulamentul (UE) nr. 600/2014 și care fac obiectul unei supravegheri și al unui control eficace al aplicării în Singapore.
                  
               
                     (3)
                  
                  
                     Lista AE și RMO prevăzută în anexa la Decizia de punere în aplicare (UE) 2019/541 poate fi actualizată în vederea extinderii, după caz, a domeniului de aplicare al deciziei de echivalență, astfel cum se prevede la articolul 28 alineatul (4) din Regulamentul (UE) nr. 600/2014, pentru a include AE și RMO suplimentari din Singapore sau pentru a elimina anumite AE și anumiți RMO din listă. Comisia poate efectua o reexaminare specifică oricând evoluțiile relevante impun reevaluarea de către Comisie a constatării stabilite prin decizia menționată. Pe baza constatărilor care rezultă dintr-o reexaminare periodică sau specifică, Comisia poate decide în orice moment să modifice sau să abroge decizia respectivă, în special în cazul în care evoluțiile afectează condițiile pe baza cărora aceasta este adoptată.
                  
               
                     (4)
                  
                  
                     De la adoptarea Deciziei de punere în aplicare (UE) 2019/541, o serie de RMO suplimentari stabiliți în Singapore au obținut autorizația din partea MAS de a tranzacționa instrumente financiare derivate aparținând unei clase care a fost declarată a fi supusă obligației de tranzacționare. Conform informațiilor primite de la MAS, respectivii RMO suplimentari respectă cerințele obligatorii din punct de vedere juridic pe care Decizia de punere în aplicare (UE) 2019/541 le-a declarat echivalente cu cerințele aplicabile locurilor de tranzacționare din Uniune prevăzute în Directiva 2014/65/UE. Prin urmare, Comisia consideră că este adecvat să se actualizeze lista AE și RMO prevăzută în Decizia de punere în aplicare (UE) 2019/541, pentru a include anumiți RMO suplimentari stabiliți în Singapore și autorizați de MAS.
                  
               
                     (5)
                  
                  
                     Măsurile prevăzute în prezenta decizie sunt conforme cu avizul Comitetului european pentru valori mobiliare,
                  
               ADOPTĂ PREZENTA DECIZIE:
         
            Articolul 1
            Anexa la Decizia de punere în aplicare (UE) 2019/541 se înlocuiește cu textul din anexa la prezenta decizie.
         
         
            Articolul 2
            Prezenta decizie intră în vigoare în a treia zi de la data publicării în Jurnalul Oficial al Uniunii Europene.
         
         
            Adoptată la Bruxelles, 16 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 173, 12.6.2014, p. 84.
         
            (2)  Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (JO L 201, 27.7.2012, p. 1).
         
            (3)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
         
            (4)  Decizia de punere în aplicare (UE) 2019/541 a Comisiei din 1 aprilie 2019 privind echivalența cadrului juridic și de supraveghere aplicabil burselor aprobate și operatorilor de piață recunoscuți din Singapore, în conformitate cu Regulamentul (UE) nr. 600/2014 al Parlamentului European și al Consiliului (JO L 93, 2.4.2019, p. 18).
         
            (5)  Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO L 173, 12.6.2014, p. 1).
      
      
         
            ANEXĂ
            Bursele aprobate autorizate de Autoritatea Monetară din Singapore și considerate echivalente cu locurile de tranzacționare definite în Directiva 2014/65/UE:
            
                        1.
                     
                     
                        Asia Pacific Exchange Pte Ltd;
                     
                  
                        2.
                     
                     
                        ICE Futures Singapore Pte Ltd;
                     
                  
                        3.
                     
                     
                        Singapore Exchange Derivatives Trading Limited.
                     
                  
               Operatorii de piață recunoscuți autorizați de Autoritatea Monetară din Singapore și considerați echivalenți cu locurile de tranzacționare definite în Directiva 2014/65/UE:
            
            
                        1.
                     
                     
                        Cleartrade Exchange Pte Ltd;
                     
                  
                        2.
                     
                     
                        Tradition Singapore (Pte) Ltd;
                     
                  
                        3.
                     
                     
                        BGC Partners (Singapore) Ltd;
                     
                  
                        4.
                     
                     
                        GFI Group Pte Ltd;
                     
                  
                        5.
                     
                     
                        ICAP AP (Singapore) Pte Ltd;
                     
                  
                        6.
                     
                     
                        Tullet Prebon (Singapore) Ltd;
                     
                  
                        7.
                     
                     
                        Nittan Capital Singapore Pte Ltd;
                     
                  
                        8.
                     
                     
                        Bloomberg Tradebook Singapore Pte. Ltd.